Þórir Guðmundsson skrifar 12. ágúst 2018 20:36 Ríkin í kringum Kaspíahaf skrifuðu í dag undir samkomulag um skiptingu hafsins milli þeirra . Með því binda þau enda á aldarfjórðungsgamla deilu . Kaspíahafið er stærsta innhaf í heimi , umkringt Rússlandi , Kasakstan , Íran , Aserbædjan , og Túrkmenistan . Í því eru gífurlegar auðlindir , einkum olía og gas . Á fundi í Kasakstan í dag sömdu ríkin um skiptingu hafsins með áherslu á að þau ein njóti auðlinda þess . Hasan Rouhani , forseti Írans sagði á fundinum að Kaspíahaf tilheyrði eingöngu löndunum við hafið . „ Uppbygging herstöðva til afnota fyrir erlend ríki , siglingar herskipa , flugmóðurskipa og kafbáta , yfirflug herflugvéla og jafnvel flutningur á farmi sem tilheyrir erlendum ríkjum er bannað með öllu , “ sagði hann . Síðan Sovétríkin hrundu fyrir 26 árum hafa ríkin fimm deilt um skiptingu hafsins . Aserar hafa malað svart gull með vinnslu á olíu og gasi úr hafsbotninum síðan á nítjándu öld . Kasakar fóru að vinna olíu úr hafsbotninum upp úr aldamótum . Olíuleiðslur - þær sem eru til staðar núna og þær sem fyrirhugað er að leggja - valda stórpólitískum deilum um allan heim . Þó að samningurinn frá í dag skipti sköpum um sambúð þessara ríkja þá náði hann samt ekki yfir eitt mál - sjálfan hafsbotninn þar sem olían er .